การคลังอิเล็กทรอนิกส์
การเปลี่ยนแปลงเทคโนโลยีสู่ระบบดิจิทัล ได้ทำให้เกิดการเปลี่ยนแปลงมหาศาลทั้งด้านเศรษฐกิจ การค้า อุตสาหกรรม
29 ต.ค. 2565

โดย...แบงก์กลิ้ง
การเปลี่ยนแปลงเทคโนโลยีสู่ระบบดิจิทัล ได้ทำให้เกิดการเปลี่ยนแปลงมหาศาลทั้งด้านเศรษฐกิจ การค้า อุตสาหกรรม และก้าวล้ำไปจนถึงชีวิตประจำวันของคน
ขณะนี้ทั้งภาคเอกชนและราชการ ต่างก็ปรับตัวเข้าสู่การใช้เทคโนโลยีในการปฏิบัติงานมากยิ่งขึ้น นอกจากจะลดค่าใช้จ่ายแล้ว ยังช่วยเพิ่มประสิทธิภาพ และมีผลพลอยได้ทำให้จับการทุจริตคอร์รัปชั่นได้ง่ายยิ่งขึ้น
ตั้งแต่วันที่ 1 ต.ค.ที่ผ่านมา กรมบัญชีกลางได้ออกระเบียบห้ามส่วนราชการกว่า 250 แห่ง ใช้เงินสด ให้โอนเงินผ่าน "KTB Corporate Online" ในการจ่ายเบี้ยประชุม ค่าเล่าเรียนบุตร ค่าทำงานล่วงเวลา และค่าเดินทาง เพื่อเป็นการเพิ่มประสิทธิภาพการเบิกจ่ายและใช้ระบบอี-เพย์เมนต์ภาครัฐให้มีจำนวนการทำรายการมากขึ้นจนคุ้มค่าการลงทุนเทคโนโลยี
กรมบัญชีกลางตั้งเป้าหมายจะผลักดันการรับ-จ่ายภาครัฐให้ผ่านระบบอี-เพย์เมนต์แบบ 100% ได้ในปีงบประมาณ 2560 นอกจากนี้ กรมบัญชีกลางจะต้องหารือกับหน่วยงานอื่นๆ ที่ต้องรับเงินจากประชาชน เพื่อผลักดันพัฒนาให้จ่ายทางช่องทางอิเล็กทรอนิกส์ต่อไปด้วย เช่น กรมสรรพากรที่รับจ่ายภาษี หรือตำรวจจราจรที่ต้องรับจ่ายค่าปรับจราจร หรือค่าธรรมเนียมกรมที่ดิน เป็นต้น 
การเข้าสู่ระบบการคลังอิเล็กทรอนิกส์ 100% นั้น รัฐบาลมุ่งหวังว่าจะสามารถขจัดปัญหาคอร์รัปชั่นให้ลดลงได้ โดยการนำเอาระบบมาจับ ถึงแม้ว่าจะไม่สามารถมั่นใจว่าจะแก้ไขการคอร์รัปชั่นได้ทั้งหมด แต่ก็เชื่อว่าน่าจะได้ผลน่าพอใจในระดับหนึ่ง
นับว่าเป็นการนำเทคโนโลยีมาทำให้เกิดประโยชน์อย่างมหาศาลจริงๆ